**O noapte de iulie la Săcel**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O noapte de iulie la Săcel

Se ivește luna de pe deal,

galbenă, rotundă, ca un glob,

se împarte-apoi în fiecare val,

pentru fiecare val, câte un ciob!

Deasupra ei, puzderie de stele,

acoperă sclipind bezna adâncă,

călăreți pe caii fără șele,

ce-n infinitul nopții se aruncă!

Carul Mare se vede într-o parte,

Carul Mic, se vede și el clar,

numai luna, cu globu-i de cleștar,

se-aruncă-n lac, în mii de cioburi sparte!

Se pune-un vânticel să sufle lin,

cu palma-i fină el trece peste lac,

se-aud copacii ca într-un suspin

foșnind pe deal, prelung, elegiac!

Străluce luna precum un far gălbui,

lumina-i blândă, atinge chipu-ți blând,

aștept cu tine sosirea nimănui,

până stele s-or stinge , rând pe rând!